DA Den Europæiske Unions Tidende C 205/22

Appel iværksat den 15. juni 2009 af Kommissionen for De Europæiske Fællesskaber til prøvelse af dom afsagt den 31. marts 2009 af Retten i Første Instans (Syvende Afdeling) i sag T-405/06, ArcelorMittal Luxembourg m.fl. mod Kommissionen

(Sag C-216/09 P)

2009/C 205/38

Processprog: fransk

Parter

Appellant: Kommissionen for De Europæiske Fællesskaber (ved F. Castillo de la Torre og X. Lewis, som befuldmægtigede)

De andre parter i appelsagen: ArcelorMittal Luxembourg SA, tidligere Arcelor Luxembourg SA, ArcelorMittal Belval & Differdange, tidligere Arcelor Profil Luxembourg SA og ArcelorMittal International, tidligere Arcelor International SA

Appellanten har nedlagt følgende påstande

— Dommen afsagt den 31. marts 2009 i sag T-405/06, ArcelorMittal Luxembourg m.fl. mod Kommissionen, ophæves, for så vidt som den annullerer de bøder, der er pålagt ArcelorMittal Belval & Differdange SA (tidligere ProfilARBED) og ArcelorMittal International SA (tidligere TradeARBED) ved Kommissionens beslutning K(2006) 5342 endelig udg. af 8. november 2006 (1).

— I søgsmålet anlagt af ArcelorMittal Belval & Differdange SA og ArcelorMittal International SA frifindes Kommissionen for De Europæiske Fællesskaber.

— De appelindstævnte i sagen betaler sagens omkostninger.

Anbringender og væsentligste argumenter

Appellanten har fremført et enkelt anbringende til støtte for appellen, som er, at Retten har tilsidesat reglerne om forældelse af forfølgning af overtrædelser.

Efter Kommissionens opfattelse er Rettens dom baseret på en bogstavelig og overdreven restriktiv fortolkning af beslutning 715/78/EKSF (2), navnlig beslutningens artikel 2, stk. 3, og artikel 3, for så vidt som den indfører en sondring mellem afbrydelse og suspension af forældelse. I modsætning til hvad der gælder efter artikel 2, stk. 2, hvorefter forældelsen udtrykkeligt afbrydes erga omnes, fastsætter artikel 3 intet om virkningerne af suspensionen. Rettens dom er behæftet med en retlig fejl, da det heri konkluderes, at den suspension af forældelsen, som beror på, at en af parterne anlægger sag ved Fællesskabets retsinstanser, kun har gyldighed i forhold til det selskab, som anlægger sagen, og lægger hermed til grund, at forældelsesfristen er udløbet i forhold til de øvrige parter.

Kommissionen gør gældende, at i modsætning til, hvad Retten har fastslået, kan lovgivers tavshed ikke anvendes til støtte for at antage, at suspensionen kun har relativ virkning, men artikel 3 i beslutning 715/78/EKSF bør fortolkes på baggrund af formålene med den pågældende ordning hvad angår Kommissionens mulighed for effektivt at forfølge og pålægge sanktioner for overtrædelser af fællesskabsretten.

(1) Kommissionens beslutning K(2006) 5342 endelig udg. af 8.11.2006 om en procedure i henhold til artikel 65 [KS] vedrørende aftaler og forskellige former for samordnet praksis mellem europæiske producenter af stålbjælker (sag COMP/F/38.907 — Stålbjælker).

(2) Kommissionens beslutning 715/78/EKSF af 6.4.1978 om forældelse af adgangen til at pålægge sanktioner og tvangsfuldbyrde disse inden for anvendelsesområdet for traktaten om oprettelse af Det Europæiske Kul- og Stålfællesskab (EFT L 94, s. 22).